**Şi taci...**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am ţesut amintiri zdrenţuite de timp,

Măcinate viclean de rugina uitării

Ca piatra ce-ascunde poveşti din Olimp

Prizonieră-n nisipul rece al mării.

Am pictat anotimp de visare şi basm

Într-o lume străina, pierdută bizar,

Melodii am creat din barbarul sarcasm

Şi-am băut roua dulce topind un gheţar.

Azvârlit-am cu soare-n amurgul ceţos

Să întorc iarăşi ziua în clipa dintâi,

Să tresară caisul cu zâmbet lemnos

Şi o şoaptă sfioasă să-ţi spună: Rămâi!

Ce straniu e voalul de-obârşie sacră

Prin care dansează vitralii cereşti,

Hipnotic tăciunii pulsează în vatră

Sclipiri primitive cu arderi fireşti.

O lume vrăjită, închisă-ntr-o sferă

Te-aşteaptă să vii, să cunoşti paradisul:

Hai vino, iubite, în lumea ce speră

Şi taci, când în noi înfloreşte caisul!

26.03.2016